b'\n_START_ARTICLE_\nPantropisk plettet delfin\n_START_SECTION_\nBeskrivelse\n_START_PARAGRAPH_\nPantropisk plettet delfin varierer betydeligt i st\xc3\xb8rrelse og farver. Den st\xc3\xb8rste forskel er mellem de kystn\xc3\xa6re og kystfjerne former. Den kystn\xc3\xa6re form er st\xc3\xb8rre og mere plettet._NEWLINE_Pletterne findes kun hos de voksne dyr, mens de unge dyr generelt er ensfarvede og kan forveksles med \xc3\xb8resvinet. Hos populationer omkring Hawaii og i den Mexicanske Golf kan pletterne v\xc3\xa6re s\xc3\xa5 blege, at dyrene synes uplettede. I dele af Atlanterhavet er det muligt at forveksle den med atlantisk plettet delfin, fordi deres udbredelsesomr\xc3\xa5der overlapper hinanden._NEWLINE_Delfinen har et langt, tyndt n\xc3\xa6b. Overk\xc3\xa6ben er m\xc3\xb8rkfarvet, munden har hvide "l\xc3\xa6ber" og fra underk\xc3\xa6ben til lufferne g\xc3\xa5r et m\xc3\xb8rkt b\xc3\xa5nd. Bugen er bleggr\xc3\xa5 med m\xc3\xb8rke pletter. Rygkappen er m\xc3\xb8rkegr\xc3\xa5 med lyse pletter og langs siden findes et mellemgr\xc3\xa5t b\xc3\xa6lte med m\xc3\xb8rke pletter. Den h\xc3\xb8je rygfinne med konkav bagkant er ligeledes m\xc3\xb8rkegr\xc3\xa5. Den tykke halerod matcher farven i det mellemgr\xc3\xa5 b\xc3\xa5nd._NEWLINE_Pantropisk plettet delfin springer ofte helt ud af vandet, hvor den synes at blive h\xc3\xa6ngende en stund inden den falder ned igen med et plask._NEWLINE_I det \xc3\xb8stlige Stillehav ses delfinen ofte sammen med gulfinnet tun (Thunnus albacares), heraf problemet med bifangst p\xc3\xa5 grund af tunfiskeri. Delfinen \xc3\xa6der ikke denne fiskeart. Faktisk lever de to arter begge af samme f\xc3\xb8deemne, nemlig mindre fisk. I andre omr\xc3\xa5der kan arten ogs\xc3\xa5 leve af bl\xc3\xa6ksprutter og skaldyr._NEWLINE_L\xc3\xa6ngden ved f\xc3\xb8dslen er 80-90 cm. Voksne er 1,7 til 2,4 m lange og vejer 90 til 115 kg.\n_START_SECTION_\nUdbredelse\n_START_PARAGRAPH_\nPantropisk plettet delfin kan, som dens navn antyder, findes p\xc3\xa5 tv\xc3\xa6rs af alle tropiske og subtropiske have p\xc3\xa5 jorden. Groft sagt i alle have mellem 40\xc2\xb0 N og 40\xc2\xb0 S. Den totale population ansl\xc3\xa5s til at v\xc3\xa6re over 3 millioner; den n\xc3\xa6stmest udbredte tandhval efter \xc3\xb8resvinet. Der findes to millioner i det \xc3\xb8stlige Stillehav alene. Dette er dog en betydelig nedgang fra de mindst 7 millioner, der var at finde i 1950\'erne._NEWLINE_Den er is\xc3\xa6r almindelig i omr\xc3\xa5der hvor overfladevandets temperatur er over 25\xc2\xa0\xc2\xb0C og dybden er mindre end 50 meter, men med hurtigt aftagende temperatur mod bunden.\n_START_SECTION_\nMenneskelig p\xc3\xa5virkning\n_START_PARAGRAPH_\nDen pantropiske plettede delfins tendens til at sv\xc3\xb8mme sammen med gulfinnet tunfisk, is\xc3\xa6r i det \xc3\xb8stlige Stillehav, har i \xc3\xa5rtier v\xc3\xa6ret en trussel mod arten. I 1960\'erne og 1970\'erne fangede fiskere tusinder af delfiner ad gangen med deres net. Delfinerne enten druknede eller blev dr\xc3\xa6bt som u\xc3\xb8nsket bifangst. I en periode over 25 \xc3\xa5r blev over 75% af denne regions bestand og over halvdelen af verdens bestand udslettet. Emnet har haft bred offentlig interesse. Mange supermarkedsk\xc3\xa6der har fundet det \xc3\xb8konomisk fordelagtigt at bruge tunleverand\xc3\xb8rer, som fanger tunfisk p\xc3\xa5 en mere sk\xc3\xa5nsom m\xc3\xa5de og som derfor reklamerer med, at deres produkter er "delfinvenlige".'